broneknotgeld
26.10.08, 22:45
Brif Łotwarty do Prezydynta Rudy Ślonski
Ponie Prezydyncie - czas chnet "barborkowy"
A świynto Barbara patronkom jest miasta
Mie trzi roki tymu koncept wloz do gowy
I z "Wiadomościami..." napiykli my ciasta
forum.gazeta.pl/forum/72,2.html?f=261&w=31390642&v=2&s=0
Konkurs poetycki skiż dziywicy świynty
Piyrszy roz we Rudzie wtedy łogłoszony
Dyć w tym niy szukejcie jakowysik piynty
Bo co roku przeca we szteli go momy
Ech - myśla co latoś może być inaczy
-Grod bergmonow pokłon patronce swyj dowo
Chnet tyż "Abrahama" przeca mu złonaczy
Trza strofami rzykać - ideja to zdrowo
Jako we regionie jeszcze Jom wydźwigać?
Siył jo na to niy mom, tygodnik za mało
Ponie Prezydyńcie - niy chciyjcie sie migać
Patronym konkursu Wom by sie dyć zdało!
Jest przeca beamtrow wiela w magistracie
Jest wydział kultury, no i promocyji
Niych se tego chycom przi swojim etacie
Zagrajom poezji jak Hulok na cyji
Sie świynto Barbara grodowi dziwuje
Kery jom we herbie richtig godnie nosi
Łodmowić w tym wsparcio - ktosik forszteluje?
A jako bliźniymu co Wos ło to prosi?
Dejcie yno pozor - czas dość wartko leci
Trza by laureatow we styczniu łogłosić
Bezrok "Abrahama" prawie miastu kleci
Tako i skiż tego jo śmia ło to prosić
Na tym brif swoj kończa - dyć łotwarty przeca
We stolicy fraszki niychej tako zowdy
Przesyłom cajtogom, dowom do I-neca
Bo we niym szkryfniony jest kyns ślonski prowdy.
afr_Latn unk szl_Latn pol_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn pol_Latn szl_Latn pol_Latn szl_Latn szl_Latn szl_Latn